Антон Сарока

**Антон Сарока** (нарадзіўся 5 сакавіка 1992 году, Менск, Беларусь) — беларускі футбаліст, нападнік. Колішні гулец нацыянальнай зборнай Беларусі.

## Кар’ера
Выхаванец менскай футбольнай школы «Зьмена», пазьней трапіў у «Дынама», дзе выступаў за моладзевыя каманды. У пачатку 2010 году, пасьля пасьпяховага выступу за юнацкую зборную на мэмарыяльным турніры імя Гранаткіна ў Санкт-Пецярбургу, быў запрошаны ў казанскі «Рубін». У сэзоне 2010 годзе выступаў за дубль казанскага клюбу, пасьля чаго вярнуўся ў Беларусь, сэзон 2011 году правёў у складзе «Партызана-2». У пачатку 2012 году праходзіў прагляд у латвійскім «Вэнтсьпілсе» і «Гарадзеі», аднак толькі ўлетку, уладкаваўшы ўсе фармальнасьці з «Рубінам», на правах арэнды перайшоў у беларускі клюб.

У 2013 годзе, пакінуўшы «Рубін», стаў гульцом «Гарадзеі» на трывалай аснове. Зь цягам часу замацаваўся ў якасьці асноўнага нападніка «цукровых». Па выніках сэзону 2015 году дапамог клюбу выйсьці ў Найвышэйшую лігу. У сэзоне 2016 году дэбютаваў у Найвышэйшай лізе і стаў адным з найлепшых бамбардзіраў каманды ў сэзоне. У сьнежні 2016 году перайшоў у менскае «Дынама». У складзе дынамаўцаў быў асноўным нападнікам клюбу, у сэзоне 2017 году з 12-ю галамі быў найлепшым бамбардзірам каманды ў чэмпіянаце. У ліпені 2018 году падпісаў кантракт на тры гады з бэльгійскім клюбам «Лёкерэн». Аднак, ня здолеў замацавацца ў пачатковым складзе каманды, часьцей выходзіў на замену ці заставаўся на лаўцы запасных. У сакавіку 2019 году, пасьля таго як «Лёкерэн» страціў шанец на захаваньне месца ў элітным дывізіёне, скасаваў кантракт. У сакавіку 2019 году далучыўся да барысаўскага БАТЭ.

Пачынаў сэзон асноўным нападнікам каманды, аднак пазьней пачаў шмат прапускаць праз пашкоджаньні. Зь верасьня да сканчэньня сэзону 2019 году не зьяўляўся на полі. 2020 год пачынаў у першым складзе каманды, аднак з траўня зноў выбыў праз траўмы. За асноўную каманду наступны раз згуляў толькі ў лістападзе. У 2021 годзе выйшаў на поле за БАТЭ толькі 2 сакавіка ў матчы Супэркубка Беларусі, пасьля чаго чарговы раз зьнік з ростэру праз траўмы. У чэрвені 2021 году кантракт з барысаўскім клюбам паводле пагадненьня бакоў быў скасаваны. Неўзабаве пасьля зыходу з БАТЭ быў гульцом гарадзенскага «Нёману», склаўшы ўгоду да сканчэньня сэзону 2021 году. Ня здолеў замацавацца ў асноўным складзе, толькі часам выходзіў на замену. У студзені 2022 году стала вядома, што нападнік па заканчэньні кантракта пакідае гарадзенскі клюб.

У лютым 2022 году далучыўся да казаскага «Акжаіка», аднак ужо празь некалькі тыдняў пакінуў клюб, гэтак і не згуляўшы за яго ў афіцыйных матчах. У сакавіку 2022 году склаў кантракт з койданаўскім «Арсэналам», дзе хутка замацаваўся ў першай адзінаццатцы. У чэрвені 2022 году па заканчэньні кантракта пакінуў клюб. У ліпені 2022 году пачаў трэнавацца з «Астраўцом» і ў выніку ўзмоцніў склад каманды. У сьнежні 2022 году паводле пагадненьня бакоў пакінуў «Астравец», аднак у пачатку 2023 году зноў пачаў трэнавацца з камандай і ў сакавіку падоўжыў пагадненьне з клюбам. З чэрвеня 2023 году перастаў зьяўляцца на полі. У сьнежні 2023 году пакінуў «Астравец».

### Міжнародная
31 жніўня 2017 году дэбютаваў у нацыянальнай зборнай Беларусі ў адборачным матчы чэмпіянату сьвету 2018 году супраць зборнай Люксэмбургу.

## Дасягненьні
* Срэбраны прызэр чэмпіянату Беларусі: 2017, 2019, 2020
* Уладальнік Кубка Беларусі: 2020, 2021
* У сьпісе 22 найлепшых футбалістаў чэмпіянату Беларусі: 2017

## Статыстыка

## Крыніцы

## Вонкавыя спасылкі
* Статыстыка «ПБ-Инфо»
* Профіль на soccerway.com

Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Футбалісты клюбу «Гарадзея»
Катэгорыя:Футбалісты клюбу «Дынама» Менск
Катэгорыя:Футбалісты клюбу «Лёкерэн»
Катэгорыя:Футбалісты клюбу БАТЭ Барысаў
Катэгорыя:Футбалісты клюбу «Партызан» Менск
Катэгорыя:Футбалісты клюбу «Нёман» Горадня
Катэгорыя:Футбалісты клюбу «Арсэнал» Койданаў
Катэгорыя:Футбалісты клюбу «Астравец»